**Sonet sub raze de Lună**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hai să lăsăm lumina să se-așeze

Pe umerii dorințelor tăcute,

Să le transforme-n alintări plăcute

Și-asalturi de iubire să cuteze.

Hai să plutim pe-o mare de plăcere,

Să-ntâmpinăm, cu piepturile goale,

Atingeri noi de valuri ireale

Pornite într-o dulce adiere.

Să ne-avântăm sub razele de Lună

Și să luăm lumina ei cu noi,

În raze împletite drept cunună.

Iar de va fi ca totul să apună

Și să-notăm prin timpul de apoi,

Să fim tot împreună, amândoi.